Donald „ Cowboy “ Cerrone segir að hann og Conor McGregor geti skemmt sér almennilega í búrinu þann 18. janúar því þeir séu að mætast í þyngdarflokki sem þarfnist ekki mikils niðurskurðar . Conor hefur verið UFC-meistari í báðum þyngdarflokkum fyrir neðan veltivigtina en virðist hafa augastað á beltinu í veltivigtinni . Hann bað því um að þessi bardagi yrði í veltivigt . „ Að vera í erfiðum niðurskurði á það til að skemma bardagavikuna en þetta verður ekkert mál . Nú getum við bara farið inn og skemmt okkur . Takk , Conor , “ sagði Cerrone kátur . Cerrone var í veltivigt en færði sig niður í léttvigtina . Hann átti von á því að bardaginn yrði í þeim flokki þar til hann fékk skilaboð frá Íranum . „ Hann átti þessa hugmynd og ég var meira en til . Þyngdarflokkurinn skiptir mig ekki höfuðmáli þó svo þetta sé betra . Ég er í réttri þyngd og borða það sem ég vil . Hann vildi líklega vera í veltivigt svo hann gæti notið jólanna almennilega með fjölskyldunni . Koma svo og skemmta sér með mér . Ég skil það fullkomlega . “ Dana White , forseti UFC , sagði í gær að Conor McGregor og Khabib Nurmagomedov myndu líklega mætast seint á næsta ári ef þeir vinna sína næstu bardaga .